b"\n_START_ARTICLE_\nHjertensfrydsgade\n_START_PARAGRAPH_\nHjertensfrydsgade er en gade i kvarteret Nyboder i Indre By i K\xc3\xb8benhavn, der ligger i forl\xc3\xa6ngelse af Elsdyrsgade mellem Kronprinsessegade og \xc3\x98ster Voldgade. Gaden er opkaldt efter planten hjertensfryd._NEWLINE_Gaden er belagt med brosten og er omgivet af klassiske gule toetages Nyboder-huse p\xc3\xa5 begge sider, fra da Nyboder blev udvidet nordp\xc3\xa5 i 1780'erne. Gadenavnet slutter sig til en \xc3\xa6ldre gruppe p\xc3\xa5 ti gader mellem Adelgade og Rigensgade, der oprindeligt fik blomsternavne, da kong Christian 4. opf\xc3\xb8rte de f\xc3\xb8rste dele af Nyboder i 1630'erne og 1640'erne. En r\xc3\xa6kke af disse skiftede dog navn i 1860'erne og 1870'erne._NEWLINE_Ved enden af gaden mod Kronprinsessegade ligger Nyboder Plads mellem de to gader og Suensonsgade. Pladsen fik navn i 2015._NEWLINE_Hjertensfrydsgade danner ramme for h\xc3\xb8jb\xc3\xa5dsmand Olufsens Hus, hvor Lykke-Per bor i romanen af samme navn skrevet af Henrik Pontoppidan."